**LEES: 1 Samuel 24:1-13**

 **Psalm 57**

**Om na God toe te draai**

**1. Grot**

‘n Grot is darem maar ‘n interessante plek, is dit nie. Wie van ons is nie dadelik nuuskierig om te gaan kyk wat in ‘n grot aangaan, as jy op ‘n staptog in die natuur daarop afkom nie? Vandag weet ons ook dat mense al van prehistoriese tye af in grotte gaan woon het. Die opgrawings hier by Sterkfontein, en by Blombos in die Oos-Kaap en by Lascaux in Frankryk, om maar ‘n paar te noem, het al heelwat lig gewerp op hoe die pre-historiese mense in sulke grotte gelewe het. En as ‘n mens bietjie daaroor dink, dan kan jy maklik verstaan waarom ‘n grot so ‘n aantrekkingskrag vir ‘n mens het: want dit is ‘n natuurlike skuilplek. In ‘n grot is ‘n mens beskerm teen die wind en die weer, en jy het ook ‘n groot mate van beskerming teen vyande. Aan die een kant is dit ‘n wegkruipplek – ‘n mens se vyande weet dalk nie eers dat jy daar is nie, want hulle kan nie van buite af sien wat in die grot aangaan nie. En aan die anderkant is dit ook maklik verdedigbaar, want daar is net die nou ingang van die grot om te verdedig terwyl die klip rondom en bo jou jou verder beskerm. En dan, as dit nou nog ‘n groot grot is met baie gange en vertakkings, dan kan ‘n mens maklik dieper in jou grot gaan wegkruip, terwyl jou vyande onbekend is daar binne in die donker.

So ‘n grot is ‘n natuurlike skuilplek. En tog is daar ook iets dubbelsinnigs aan ‘n grot. Die saak het twee kante. Dis nie nét positief nie. Want, dink bietjie daaroor, as ‘n mens in jou grot is, dan is jy self ook in die donkerte. Diep in die grot weet ‘n mens self ook nie wat aangaan in die buitewêreld nie. Jy is afgesny van die helder lig van die son af, en jou visie is beperk tot die kringetjie lig wat gemaak word deur jou fakkel of flits of lamp. Jy is veilig, maar jy is in die donkerte. Jy kan ook nie regtig vir lank so lewe nie.

**2. Dawid kom uit die grot**

Hou bietjie hierdie gedagtes oor wat ‘n grot beteken in die agterkop, en dink saam met my oor Dawid se ervaring daar in die grot en of Dawid se woorde in Psalm 57 ons nie dalk uitnooi om op ‘n manier geestelik te dink oor die betekenis van ‘n grot in ‘n mens se lewe nie. Dawid gaan kruip weg in die grot, en dit plaas hom in ‘n posisie van mag teenoor sy vyand, Saul. Saul weet nie dat Dawid in die grot is nie, en Dawid sou maklik, daar vanuit sy wegkruipplek vir Saul kon aanval, en hom doodmaak. Wat sou jy gedoen het, as jy in Dawid se situasie was?

Soos ons dit uit die agtergrondgeskiedenis gehoor het, doen Dawid nogal iets verrassends. Hy maak nie vir Saul dood nie, maar sny net ongemerk die punt van Saul se mantel af. Daarna kom hy uit die grot uit! Dawid verlaat die natuurlike skuilplek van die grot, en kom uit in die oopte! Dit was darem maar ‘n groot risiko wat hy geneem het, nie waar nie. Want nou is die magsrolle weer omgedraai. Saul het baie meer soldate by hom, en Dawid self is nie meer in die grot nie. Hoekom sou Dawid dit doen? Wat is dit wat geestelik daar gebeur het wat gemaak het dat Dawid sy natuurlike sterk posisie prysgegee het, en homself heeltemal kwesbaar gemaak het buite in die daglig?

Wel, hoor Dawid se woorde hier in Psalm 57: “Wees my genadig, o God! Wees my genadig, want by U soek ek skuiling. Onder u vleuels sal ek skuil tot die bedreiging verby is.” Die beeld wat hier gebruik word is van ‘n klein kuikentjie wat onder die ma of pa voël se vlerke gaan inkruip wanneer dar gevaar is, en die ma of pa sprei hulle vlerke oop om die kuikens onder hulle vlerkte te beskerm. Dis hoe Dawid met die Here wil maak. Hy wil soos ‘n klein kuikentjie onder die Here se vlerke gaan wegkruip totdat die gevaar verby is. Dis merkwaardig, is dit nie, dat Dawid in sy omstandighede kon besef: hierdie natuurlike sterk posisie van my; hierdie grot kan nooit in die laaste plek my regtig help, of maak dat daar regtige vrede sal kom tussen my en my vyande nie. En dan tree Dawid uit na die oopte toe waar hy homself kwesbaar maak, maar terselfdertyd stel hy homself doelbewus onder die Here se beskerming. Ons hoor dit ook in soveel woorde in die agtergrondgedeelte waarna ons geluister het. Al was hy in ‘n sterk posisie, lê Dawid sy wapens neer, hy buig voor Saul, en beroep hom daarop dat die Here sal regspreek tussen hulle.

Wat ‘n wonderlike genade dat Dawid in sy omstandighede bewustelik na God toe kon draai. En dit terwyl hy hierdie keer in ‘n sterk posisie was, nie in ‘n swak posisie, soos ons verlede week gehoor het in Psalm 56 die geval was nie. Miskien is dit omdat Dawid ook juis tot die geestelike insig gekom het dat ‘n grot nooit in die laaste plek beskerming kan gee nie. As jy in die grot is, is jy self ook in die donkerte. Jy sien self nie die daglig nie. Jy kan nie regtig so lewe nie. En die refrein van Psalm 57 sing: “Toon u grootheid, o God, hoog bo die hemel, u mag hoog bo die aarde.” Dawid verlang daarna om God se grootheid te sien in sy omstandighede. Hy wil die werklikheid van God se mag ervaar in sy omstandighede. Maar hy kan dit nie doen daar vanuit die donkerte van sy grot nie – waar hy op sy eie mag sou moes staatmaak, in die liggie van sy eie lampie. So Dawid se verlange daarna om God se grootheid en mag te sien in sy lewe behels ‘n doelbewuste uitstap uit die grot uit, na waar hy kwesbaar is, maar óók na waar hy beter kan sien.

**3. Grotte in ons lewe?**

En as ‘n mens so daaroor dink, is daar nie ‘n groot uitnodiging vir elkeen van ons in ons lewe in hierdie woorde nie? Miskien is ‘n eerste vraag wat ‘n mens jouself kan vra as jy na jou lewe kyk oor watter goed die rol van ‘n grot in jou lewe spel? Watter goed is daar in jou lewe wat vir jou sulke natuurlike sterk punte is, en wat vir jou ‘n natuurlike beskerming en wegkruipplek bied? Is dit dalk beleggings? Is dit dalk jou sterk persoonlikheid? Dalk ‘n bevoorregte posisie? Dalk invloedryke vriende? Natuurlik is hierdie goed nie opsigself sleg nie. Hulle kan wonderlike natuurlike gawes wees. Maar dit kan wees dat hierdie goed, of enige iets, geestelik in ‘n mens se lewe die rol van ‘n grot begin speel, en onthou, daar is iets dubbelsinnigs aan ‘n grot. In ‘n grot is ‘n mens veilig, maar dis ‘n natuurlike, selfgekiesde soort veiligheid. En in ‘n grot is ‘n mens self ook in die donkerte – jy kan self ook nie mooi sien nie.

Is daar dalk vandag ‘n uitnodiging vir jou in hierdie gedeelte om die grot of grotte in jou lewe raak te sien vir wat hulle is, en om dan doelbewus uit die grot uit te kom. Dis ‘n risiko, jy kan seerkry. Jy maak jouself kwesbaar. Maar dis ‘n geleentheid om jouself doelbewus onder God se beskerming te stel. Onder u vleuels sal ek skuil tot die bedreiging verby is – nie in my eie grot nie. Die risiko is daar, ja, maar die belofte is soveel groter: die beloifte om God se grootheid en mag te sien werk in jou lewe. Kan jy en ek dit doen? Kan ons só bewustelik na God toe draai in ons omstandighede?

Die belangrikste om in die verband aan vas te hou is die werklikheid van die doop. Tydens die klassieke erediens vanoggend word drie babatjies gedoop. En dit herinner ons elkeen ook aan ons eie doop. Om gedoop te wees beteken om in Jesus Christus se pad ingeplant te wees. Sy pad is my pad, my pad is sy pad. En Jesus Christus se pad is juis die pad van selfprysgee. Van kwesbaar word, swak word tot in die dood aan die kruis. En sy pad is ook die pad van tevoorskyn tree uit die graf uit – die graf wat ook ‘n soort van ‘n grot was – tevoorskyn tree aan die anderkant van die dood. ‘n Lewe in die werklikheid van God se lewe.

Kan jy en ek uit die grotte van ons lewe tevoorskyn kom en smag daarna dat God se mag en grootheid in ons lewe sal verskyn? Uit onsself is ons te swak. Baiekeer is ons uit onsself maar te geneig om die lem in ons vyand se ribbes in te druk daar in die dieptes van ons grot, nie waar nie. Maar ons is gedoop! Ons deel in Christus se sterwe en opstanding, en die Heilige Gees is aan ons gegee om ons elke keer weer buite onsself te laat tree en ons op God se beskerming te beroep. Wat sal dit nou vir jou in jou lewe beteken?

AMEN